Nu kommer den bæredygtige smartphone til Danmark

Så er der godt nyt til miljøbevidste mobilbrugere. I dag lanceres den mest bæredygtige smatphone til dato. Den hedder Fairphone 3+ og den kommer til Danmark takket være teleselskabet 3. Telefonen består blandt andet af 40 procent genanvendt plastisk, hvilket svarer til en 33 cl plastikflaske.

Fairphone laves af et hollandsk firma med samme navn. Telefonen er bygget på det, som firmaet kalder “fair specs”. En række bæredygtigt fremskaffede materialer indgår i produktionen af deres smartphones, som samtidig er bygget til at kunne holde længe.

Den nye Fairphone 3+ er blandt andet produceret af genbrugt kobber og 40 procent genbrugsplastik samt bygget af moduler, som giver brugeren mulighed for selv at skille den ad med en skruetrækker og udskifte et slidt batteri eller opgradere kameraet fremfor at skifte hele telefonen ud. På den måde forventer Fairphone at nedbringe mængden af elektronikaffald.

– Vi mener, at vi bør få mest muligt ud af de materialer, der bruges i forbrugerelektronik. Vi bevæger os et skridt nærmere en cirkulær økonomi ved at tilskynde til genbrug og reparation af vores telefoner, samt gøre det lettere for brugerne at bruge deres telefoner i længere tid. Ved at vise, at det er kommercielt holdbart at vise omsorg for mennesker og planeten, ønsker vi at motivere elektronikindustrien til at handle mere ansvarligt, siger Fairphones CEO, Eva Gouwens.

Fairphone 3+ i enkeltdele.

Fairphone 3+ er baseret på Android 10-styresystemet. Skærmen er 5,65 tommer stor og har Full HD+ opløsning. Telefonen har Qualcomm 632-processor, 64 GB hukommelse (kan udvides til 400 GB med et MicroSD-kort), et udskifteligt batteri på 3.000 mAh og robust Gorilla®-glas 5. Den leveres med en lille skruetrækker, som gør det muligt for brugeren selv at udskifte telefonens moduler.

– Bæredygtighed har aldrig været mere aktuelt, og i vores evige stræben efter at gøre livet nemmere for kunderne, så er vi ret stolte over nu at tilbyde dem muligheden for nemt at træffe et bæredygtigt smartphone-valg. Fairphone har opnået en række imponerende certificeringer, som gør det klart og tydeligt, at man støtter en eksplicit indsats for at gøre verden til et bedre sted, når man køber en Fairphone, siger Frederik Scholten, som er Head of Marketing and Proposition hos 3.

Her er en oversigt over de certifikater, som Fairphone har modtaget:

B-Corp certificeret: Udover at være en global bevægelse er Benefir Corporation også en certificeringsordning, hvor virksomheder måles på, hvorvidt de prioriterer et socialt ansvar og bæredygtighed på lige fod med profit.

EcoVadis guldmedalje: Fairphones forpligtelse til retfærdighed er blevet målt ved hjælp af den globalt anerkendte EcoVadis bæredygtighedsvurdering. Fairphone er den eneste smartphoneproducent med en guldmedalje.

Fairtrade: Ved hjælp af ansvarligt fremskaffede materialer er Fairphone den eneste elektronikproducent, der integrerer Fairtrade-certificeret guld i produktionen af i sine smartphones.

iFixit 10/10 score: Fairphone ønsker, at man skal bruge deres smartphones så længe som muligt. iFixit måler hvor nemt og billigt det er at reparere en smartphone. Fairphones forrige model, Fairphone 3, er den eneste smartphone i verden, der har fået en perfekt iFixit-score.

Fairphone 3+ kan købes hos 3 fra medio september og prisen bliver på 4.180 kroner.

Nu kommer den bæredygtige smartphone til Danmark